คลังเสนอ2ทางคุมสหกรณ์
กระทรวงการคลังเตรียมหารือกระทรวงเกษตรฯ เสนอ 2 แนวทางคุมสหกรณ์ออมทรัพย์ฯ ตั้งหน่วยงานพิเศษหรือแค่ตรวจสอบไม่กำกับดูแล
16 มิ.ย. 2559

กระทรวงการคลังเตรียมหารือกระทรวงเกษตรฯ เสนอ 2 แนวทางคุมสหกรณ์ออมทรัพย์ฯ ตั้งหน่วยงานพิเศษหรือแค่ตรวจสอบไม่กำกับดูแล
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เตรียมเชิญหน่วยงานที่เกี่ยวข้องกับการดำเนินงานของสหกรณ์ออมทรัพย์ ทั้งกระทรวงเกษตรฯ สำนักงานคณะกรรมการกฤษฎีกา เพื่อหารือการกำกับดูแลสหกรณ์ให้มีประสิทธิภาพมากขึ้น ตามคำสั่งของ พล.อ.ประยุทธ์ จันทร์โอชา นายกรัฐมนตรี
ทั้งนี้ ในเบื้องต้นต้องหาข้อสรุปกับกระทรวงเกษตรฯ ให้ได้ว่าจะให้คลังเข้าไปกำกับดูแลสหกรณ์ออมทรัพย์ในรูปแบบใด เช่น ยกสหกรณ์ออมทรัพย์ 1,188 แห่ง มาให้คลังดูแลทั้งเรื่องการกำกับนโยบายและการกำกับดูแล เหมือนกับที่คลังดูแลธุรกิจประกัน ในรูปแบบของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หรือจะให้คลังดูเฉพาะการกำกับดูแล แต่เรื่องการกำหนดนโยบายต่างๆ ยังอยู่ที่กระทรวงเกษตรฯ เหมือนกับที่คลังกำกับนโยบายสถาบันการเงินเฉพาะกิจ แต่การกำกับดูแลทั้งหมดมอบให้กับธนาคารแห่งประเทศไทย (ธปท.)
อย่างไรก็ตาม การกำกับดูแลสหกรณ์ของคลังจะต้องมีเกณฑ์กำกับดูแลที่ เข้มข้นมากขึ้น เช่น การกำหนดเงินกองทุนขั้นต่ำ การบริหารงานของกองทุน การบริหารความเสี่ยงของกองทุนไม่ให้เกิดความเสียหายกับสหกรณ์และสมาชิก
"ปัญหาสหกรณ์ออมทรัพย์ของไทยไม่ใช่เรื่องเกณฑ์การกำกับดูแล ปัจจุบันก็มีเกณฑ์ต่างๆ อยู่บ้างแล้ว ปัญหาคือไม่มีคนเข้าไปตรวจสอบอย่างจริงจัง ตอนนี้สหกรณ์ยังเสียหายไม่มากและยังไม่ได้ลามจนเป็นปัญหาใหญ่ แต่การมาคุยเพื่อป้องกันปัญหาตั้งแต่เริ่มต้นเป็นแนวทางที่ดีกว่า" นายกฤษฎา กล่าว
สำหรับที่ผ่านมาคลังมีแนวคิดก่อนหน้านี้ที่จะเข้าไปกำกับดูแลการดำเนินการสหกรณ์ออมทรัพย์และเครดิตยูเนี่ยน และยังมีแนวคิดที่จะเข้าไปกำกับดูแลสถาบันการเงินที่ไม่ใช่ธนาคาร (นันแบงก์) ที่ขณะนี้ ธปท.ดูแลอยู่ เนื่องจาก ธปท.มีกำลังเจ้าหน้าที่ไม่ได้มาก แต่มีภาระต้องดูแลกำกับธนาคารพาณิชย์และสถาบันการเงินเฉพาะกิจ ทำให้มีงานมากขึ้น